Schwarzenegger vil sælge elbiler

Arnold Schwarzenegger er tydeligvis glad for elbiler. Sammen med selveste David Hasselhoff hjælper han, i en ny video, BMW med at forklare bilproducentens nye koncept, der skal smelte hardware og software sammen. Et koncept, der blev præsenteret i forrige uge med BMW Vision Dee elbilen.

Gennem digitalisering skal elbilen blive en ny “ledsager gennem det virkelige og virtuelle”, som det hedder. En lidt abstrakt ide, der er svær at forklare, men her kommer Schwarzenegger til hjælp.

Som advokat for 1980’erne diskuterer han benzinbiler med en stemme, der viser sig at være den digitale assistent i Vision Dee-bilen. Hvor Arnold forsøger at fremhæve romantikken ved mekanikken, taler assistenten elbilens sag. Eller rettere; teknologiens sag.

BMW Vision Dee konceptbilen.

Videoen er hele seks minutter lang, men absolut værd at se. Den er produceret for at ledsage lanceringen af BMW Vision Dee – og specielt os, der var unge i 80’erne kan få os et godt grin. Ikke mindst når David Hasselhoff kører ind på scenen i KITT fra Knight Rider tv-serien.

Det er i øvrigt ikke første gang, Schwarzenegger lægger krop og skuespilsevner til elbilssagen. I 2019 stillede han sig til rådighed i en kampagne, der skulle lokke amerikanerne til at købe elbiler i stedet for benzinslugere. Har du ikke set den video, kan den ses længere nede på siden. Har du set den, er den bestemt et gensyn værd …

Schwarzenegger vil sælge elbiler