Schwarzenegger går undercover for at sælge elbiler

Under aliaset Howard Kleiner tager selveste Terminator tykt pis på amerikanere, der er på udkig efter en elektrisk bil. Med paryk, falsk overskæg og i hawaiiskjorte giver Arnold Schwarzenegger den som en brugtbilsælger, der for alt i verden vil lokke elbilskunderne til at købe benzinbiler i stedet. Videoen, “Kicking Gas”, kan du se herover.

Nu er det nok de færreste der lade sig snyde af udklædningen – accenten har det med at afsløre Arnold – men videoen er ikke desto mindre temmelig morsom. Ikke mindst, da han forsikrer to målløse ældre amerikanerne om, at det er ”mere tilfredsstillende end sex” når man fylder benzin på bilen.

Kampagnen for at lokke amerikanerne til at købe el- frem for benzinbiler er lavet af Veloz, der er et konsortium bestående af mere end 40 forskellige bilproducenter, forsyningsselskaber og offentlige myndigheder, der er dedikeret udbredelsen af elbiler i Californien. Veloz har spredt den fire minutter lange video på sociale medier.

Den tidligere bodybuilder er selv en stor fan af elektriske biler og underskrev en lang række ”grønne” lovforslag under sin tid som guvernør i Californien.

Amerikanerne er mægtig glade for deres benzinbiler. På trods af et stigende udvalg af elbiler, sælges der kun to elbiler for hver hundrede benzinbiler, så Schwarzenegger og Veloz får brug for alle deres overtalelsesevner.

Schwarzenegger går undercover for at sælge elbiler